Document ID: 32008R1034

KOMISJONI MÄÄRUS (EÜ) nr 1034/2008,
21. oktoober 2008,
millega muudetakse määrust (EÜ) nr 885/2006, millega nähakse ette nõukogu määruse (EÜ) nr 1290/2005 kohaldamise üksikasjalikud eeskirjad seoses makseasutuste ja teiste organite akrediteerimise ning EAGFi ja EAFRD raamatupidamisarvestuse kontrollimise ja heakskiitmisega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. juuni 2005. aasta määrust (EÜ) nr 1290/2005 ühise põllumajanduspoliitika rahastamise kohta, (1) eriti selle artiklit 42,
ning arvestades järgmist:
(1)
Vastavalt määruse (EÜ) nr 1290/2005 artikli 9 lõike 1 punkti a alapunktile iii on liikmesriigid kohustatud tagasi nõudma eeskirjade eiramise või hooletuse tõttu kaotatud summad. Sama määruse artikli 32 lõikega 6 ja artikli 33 lõikega 7 on liikmesriikidel siiski lubatud tagasinõudmismenetlust mitte alustada, kui tagasinõudmisel juba tehtud ja ettenähtavad kulud kokku on suuremad kui tagasinõutav summa. Kõnealuste sätete tõhusaks ja nõuetekohaseks täitmiseks on asjakohane kehtestada teatav künnis, millest väiksemate summade puhul ei ole liikmesriigid kohustatud tagasinõudmismenetlust alustama. Kõnealuseks künniseks tuleks kehtestada 100 eurot (välja arvatud intressid), kuna tagasinõudmise juhtumid, mis on seotud kõnealusest künnisest väiksemate summadega, moodustavad vähem kui 0,1 % alusetult makstud kogusummadest, mida liikmesriigid teatavad komisjonile komisjoni määruse (EÜ) nr 885/2006 (2) artikli 6 punkti h kohaselt. Kõnealuse künnise kehtestamine ei tohiks takistada liikmesriike eespool osutatud sätteid kohaldamast 100 eurot ületavate tagasinõudmise juhtumite suhtes, kui need on nõuetekohaselt põhjendatud.
(2)
Käesolevas määruses sätestatud vähese tähtsuse reeglit ei tuleks kohaldada seoses vähendamiste ja tühistamistega, mille liikmesriigid on abisaajatele rikkumiste eest määranud nõukogu 29. septembri 2003. aasta määruse (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) (3) artikli 6 lõike 1 alusel, kuna kõnealuse määruse artikli 6 lõikega 3 on ette nähtud kuni 100 euro suuruste summade puhul vähendamiste ja tühistamiste kohaldamata jätmise erikord.
(3)
Liikmesriikide kohustust alusetult makstud 100 eurot ületavaid summasid tagasi nõuda võib täita erinevalt. Ilma et see piiraks siseriiklike õigusaktidega ette nähtud mis tahes muu täitemeetme võtmist, on kõnealuse eesmärgi saavutamiseks tõhus ja kulutasuv viis võlgnikule tehtavatest edaspidistest maksetest mis tahes laekumata summad maha arvestada, kui võlg on siseriiklike õigusaktide kohaselt kindlaks määratud. Seepärast tuleks kõnealuse meetodi kohaldamine teha liikmesriikide jaoks kohustuslikuks.
(4)
Seepärast tuleks määrust (EÜ) nr 885/2006 vastavalt muuta.
(5)
Käesolevas määruses sätestatud meetmed on kooskõlas põllumajandusfondide komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrusesse (EÜ) nr 885/2006 lisatakse järgmine peatükk 1a:
„1.a PEATÜKK
VÕLGADE TAGASINÕUDMINE
Artikkel 5a
Vähese tähtsuse reegel
Ilma et see piiraks nõukogu määruse (EÜ) nr 1782/2003 (4) artikli 6 lõike 3 esimese lõigu kohaldamist, loetakse määruse (EÜ) nr 1290/2005 artikli 32 lõike 6 punktis a ja artikli 33 lõikes 7 sätestatud tingimused täidetuks juhul, kui abikava jaoks abisaajalt individuaalse maksega seotud tagasinõutav summa (välja arvatud intressid) ei ületa 100 eurot.
Artikkel 5b
Tagasinõudmise meetod
Ilma et see piiraks siseriiklike õigusaktidega ette nähtud mis tahes muu täitemeetme võtmist, tasaarvestavad liikmesriigid abisaajalt seni laekumata võlad, mis on siseriiklike õigusaktide kohaselt kindlaks määratud, edaspidiste maksetega, mis võlgade sissenõudmise eest vastutav makseasutus teeb samale abisaajale.
Artikkel 2
Käeolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. oktoober 2008

Labels: 4
15
6